Collision ed l'éroport d'Tenerife

L' 27 d'marche 1977, deus Boeing 747 intrétte in **collision** **dseur l'éroport d'Tenerife,** à chés Canaries, intrinant chele mort d'583 parsonnes. Alorse èq l'éroport Los Rodeos, dins l'ile Tenerife, étoait plongé dins chés breumes, un 747-200 ed KLM intama sin décollage pi percuta un 747-100 del Pan Am qui étoait in train d'ermonter chele piste. L'accidint resse chele pire catastrofe ed l'histoère ed l'aviacion (non intincionnelle, si in ésclut chés atakes térorisses du 11 ed sétimbe 2001).

## Chés équipages

### Vol KLM 4805

* Commindant ed bord : Jacob Veldhuyzen van Zanten (50 ans) ;
* Copilote : Klaas Meurs (42 ans) ;
* Mécanichien navigant : Willem Schreuder (49 ans) ;
* Parsonnel ed cabine : 11 parsonnes (C. W. Sonneveld, A. A. van Straaten, A. C. Bouvy, H. W. Fleur, B. M. Jousse, W. M. Koulan, M. May, J. H. M. Schuurman, J. van Staveren, M. M. Fom pi M. E. Viorgever).

### Vol Pan Am 1736

* Commindant ed bord : Victor Grubbs (56 ans) ;
* Copilote : Robert Bragg (39 ans) ;
* Mécanichien navigant : George Warns (46 ans) ;
* Parsonnel ed cabine : 12 parsonnes (Suzanne Donovan, Joan Jackson, Dorothy Kelly, Carla Johnson, Françoise Colbert de Beaulieu Greenbaum, Miguel Torrech Pere, Mari Asai, Sachiko Hirano, Marylin Lunker, Carol Thomas, Aysel Buck pi Luisa Flood).

## Déroulemint del catastrofe
Lorse ed l'approche ed s'destinacion, l'avion ed Pan American (soét ch' vol Pan Am 1736 in provenanche d'Los Angeles aveuc 396 parsonnes à bord, dont 16 mimbes d'équipage) est informé qu'à l’ suite d'eune atake à la bombe (qui foait un blessé grave) liée au Mouvemint pour l'autodéterminacion pi l'indépindanche ed l'arkipel des Canaries (MPAIAC), un mouvemint séparatisse des iles Canaries, dins l'érogare ed l'éroport d'Las Palmas, chelui-chi est temporairemint fermé. L'équipage dech Boeing d’minde alorse à attinde dins chés airs, mais i li est ordonnè ed s'dérouter vers Los Rodeos, éroport règional ed l'ile voésine ed Tenerife, in meume timps eq d'eutes avions. L'aparel ed KLM (soét ch' vol KLM 4805 in provenanche d'Amsterdam aveuc 248 parsonnes à bord, dont 14 mimbes d'équipage) erchuvoét chele meume instruccion.

### Los Rodeos
Quand l'éroport d'Las Palmas rouvre, ch' ptit éroport d'Tenerife est saturé. Chinq gros aparels à tous les moins ont té déroutès dseur chele éroport règional, qui n'peut lzés accueullir facilmint. L'éroport consisse in eune piste unique longée pèr eune voée ed circulacion (*taxiway*), à éltchelle al est erloyée pèr quèques bertièles. Chés avions déroutès sont estacionnés dseur eune partie dech *taxiway*, chu qu’ implique eq ch’ darin n'put ète utilisé dseur toute s'longueur pour permette à chés avions d'aler s'mette ach bout del piste in posicion ed décollage. Adon chés aparels i sont obligés d'foaire eune partie dech roulage vers l'implachemint ed décollage in ermontant chele piste.

Des nappes ed brouillèrd intermittintes moais dinses passette dseur chele piste, fénomène habituel in chelle période ed l'innée pour chl’ éroport-lo situé in altitude moais proche del mèr. In éfet, à cose d'chelle altitude, chés montannes longeant chés pistes ont bloquè chés nuages, qui sont « coinchés » au-d'sus  ed l'éroport pi del ville. Ech ptit éroport n'dispose pos ed radar permettant à chés contrôleus d'visualiser chés avions ach sol. Adon is n'peuvétte eq compter dseur chele clairvoyance d'chés pilotes manœuvrant dseur l'éroport pour connoaite chele posicion d'chés différints avions.

### Chele mise in situacion
Après eq chés autorités ont rouvert l'éroport d'Las Palmas, ch' Boeing ed Pan Am s'trove alors prét à aler s'posicionner pour ch' décollage. Moais chelui-chi est bloqué pèr l'appareil ed KLM pi pèr un camion-chiterne. Ech commindant nirlindé Van Zanten o in éfet décidé ed foaire ch' plein ed kérosène à Los Rodeos putot qu'à Las Palmas, apparemint pour gagner dech timps à l'escale suivinte ; ceci prind inviron 35 minutes. Eune foés ch' plein d'chés réservoérs foait, chés passagers peuvent regagner l'avion. Moais chele recherche d'eune famile ed quate parsonnes retarde incore ch' décollage. Eune guide touristique, Robina Van Lanschot, dech vol ed KLM, qui souhaitait s'rinde à chés iles Canaries dousqu'ale travaillait, o choisi ed n'pos rimbarquer, malgré chés ordes del compagnie, parche qu'ale habite à Tenerife pi n'veut pos repartir vers Las Palmas pour rvenir ch' lendemain ; ale o donc indirectemint échappé à chele catastrofe, pi sra quequefoés faussemint présintée conme rescapée dech drame. L'avion ed KLM s'apprête à partir in prumier, suivi pèr chelui ed Pan Am.

### Chele collision
ech Boeing 747 ed KLM est aligné ach seuil ed piste, prét à décoller. In paralèle, ch' Boeing 747 del Pan Am remonte chele piste, chele prumière partie dech taxiway étint bloquée. Il doét, chelon chés instructions del tour ed controle, prinde eune d'chés bretelles pour rvenir dseur chele partie libe dech *taxiway* pi infin rouler dousqu'ach seuil ed piste, prenant s'plache derrière ech KLM pi attindant sin tour pour décoller. Ech Boeing ed KLM intame alors sin décollage sins l'autorisacion dech controleu, tandis eq ch' Boeing ed Pan Am est tojors in train d'remonter chele piste, pi va percuter chelui-chi dseur sin travers à près ed 300 km/h, malgré eune tintative ed décollage anticipé ed dernière seconde dech pilote ed KLM dès eq chelui-chi aperçoét l'avion ed Pan Am.

Chés deus géants d'350 tonnes s'percutétte. Ech diabolo avint dech train d'atterrissage percute ch' flanc droét dech 747 ed Pan Am, déchirant ech fuselage. L'éle gauche cope chele dérive ach ras del gouverne ed direccion. Chés passagers dech 747 améritchain voétte chés cloisons s'ouvrir autour d'eus, ch' plafond disparaître, ch' plancher s'effondrer. Chés réservoérs ed l'éle droéte sont déchirés pi ch' carburant s'inflamme.

Ech 747 ed KLM s'élève légèremint avint ed retomber complètmint disloqué dseur chele piste. Tous chés passagers pi mimbes d'équipage sont tués.

Dech 747 ed Pan Am, queques parsonnes parviennette à s'échapper del carcasse brûlante. 61 parsonnes (dont ch' commindant ed bord pi chés autes mimbes ed l'équipage qui étoétte dins ch' cockpit) dseur 396 survivront. Chele chaleur dégagée pèr l'incindie est telle eq ch' brouillèrd initialement présint dseur chele zone disparaît dins un rayon d'un kilomète autour dech sinistre.

### '''Chés débris d'chés deus avions après chele collision'''


Eén_de_twee_verongelukte_toestellen%2C_Bestanddeelnr_929-1006_%28cropped%29.jpg
Het verongelukte KLM-toestel De Rijn, Bestanddeelnr 929-1005 - cropped.jpg


Het_verongelukte_KLM-toestel_De_Rijn%2C_Bestanddeelnr_929-1004_%28cropped%29.jpg
Vliegtuigmotor_van_één_van_de_verongelukte_jumbojets%2C_Bestanddeelnr_929-1008_%28cropped%29.jpg


Chele collision, suivie ed l'imbrasemint d'chés aparels, al o couté l' vie à 583 passageus pi mimbes d'équipage. Dins chés victimes ed Pan Am s'trouvoait notammint Eve Meyer, l'épouse dech réalisateu Russ Meyer, qui avoait tè miss join 1955 dins ch' magazène *Playboy*.

## Coses
Pus ed 70 esperts aéronautiques, éspannols, nirlindés pi améritchains, pus d'chés représintants d'chés deus compagnies participèrent à l'inquête.

Ech raport d'espertise ed l'Organisacion ed l'aviacion chivile internacionale (OACI) o démontré eq ch' commindant ed bord dech 747 ed KLM, Jacob Veldhuyzen van Zanten, n'avoait pos attindu l'autorisation ed décollage ; il étoait aligné moais n'avoait pos reçu del tour ed controle chele clairance nécessaire. L'aute avion, chelui ed Pan Am, avoait in revanche suivi chele procédure, malgré eune période d'hésitation ed pus d'eune minute pour comprinde quelle étoait chele boéne voée ed serviche. In éfet, l'instruction donnée pèr chele tour ed contrôle étoait « *taxi into the runway and leave the runway third, third to your left* », ch'est-à-dire « roulez dseur chele piste, pi quittez-lo à chele troésième à gauche ». L'équipage o alors hésité : s'agissoait-il ed *third* obin ed *first* ? Ech controleu o donc confirmé in disant « *the third one* », moais l'ambiguïté n'étoait poas levée dech tout, cette instruction pouvant égalemint ète comprise conme « *the first one* ». L'équipage, incore hésitant, o finalemint compté *uno, dos, tres* in éspannol pour ète bin sûr qu'il falloait compter troés intersections. Ed pus, chele troésième intersection présintoait un angle trop aigu pour virer facilemint. L'imposant Boeing ed Pan Am o donc roulé dousqu'o chele quatième bretelle, dont l'angle d'intrée étoait pus overt, in dépassant chele troésième sins chele voér dins ch' brouillèrd.

## Che eq cette catastrofe o chingé dins l'aviacion
Après cette catastrofe, un chertain nombe ed recommandations ont té foaites pèr chés autorités aériennes internacionales, conme chele modificacion dech vocabuloaire inglé imploïé dins chele communicacion intre tour ed controle pi avions ach sol, chele répétition sistèmatique pèr chés pilotes à chele tour ed controle d'chés ordes intindus, moais surtout chele mise in plache ed prochédures dites ed « cockpit management » aveuc un controle mutuel pus formalisé intre pilote pi copilote.

Queques innées pus tard, un aute éroport, l'éroport internacional del Reine-Sophie, fut construit dins ch' sud ed l'ile d'Tenerife, dins eune zone moins esposée à chés nappes ed brouillèrd. Moais l'augmintacion dech trafic touristique o foait eq l'éroport d'Los Rodeos ach nord connoait ed nouviau dech trafic. Il o té edpuis équipé d'un radar ed sol.

Un monumint in mémoére d'chés victimes ed l'accidint, Chele *Commémoracion internacionale*, réalisé pèr l'artisse nirlindé Ruud van de Wint, s'dresse non loin ed l'anchien éroport dins ch' parc Mesa Mota ed San Cristóbal ed La Laguna. Un monumint o égalemint té érigé ach chinmetière d'Westgaarde à Amsterdam.

## Détails des communicacions radio intre chés avions pi chele tour
*Ech texte qui suit est chele retranscripcion d'chés inregistremints audio estraits des boétes noéres pi des communicacions radios qui eurétte liu avint ch' crash intre chés avions pi chele tour ed controle*.

16:52 (tour d'Tenerife) – Pan Am 1736, vos ète autorisés à démarrer. Rappelez quind vos ètes prét pour ch' roulage. Pour vote informacion, il vos faudra remonter chele piste derrière l’aute 747 pi quitter chele piste pèr ch' troésième taxiway dseur vote gauche.

17:01:57 (copilote Pan Am) – Tenerife, ichi Clipper 1736.

17:02:01 (tour d'Tenerife) – Clipper 1736, Tenerife.

17:02:03 (copilote Pan Am) – Heu, on nos o dit ed vos contacter pour remonter chele piste, ch’est d’accord ?

17:02:08 (tour d'Tenerife) – Affirmatif. Pénétrez dseur chele piste pi sortez pèr ech taxiway numéro 3. Troésième à vote gauche.

17:02:16 (copilote Pan Am) – Troésième à gauche, d’accord.

**Ed nombreus bruits parasites dins chele tour rendent chele compréhension difichile.**

17:02:18 (mécanichien navigant) – Il o dit l'troésième ?

17:02:19 (commindant ed bord) – Troés ?

17:02:21 (tour d'Tenerife) – ième dseur vote gauche.

17:02:22 (commandant de bord) – Ej pinse qu’il o dit l'prumière.

17:02:26 (copilote) – Ej voais li redeminder.

17:02:32 (copilote) – À gauche.

17:02:33 (commindant) – Ej me deminde s’ils vont avoér chés minima pour décoller.

17:02:39 (commindant) – Qu’est-che qu’il s’est vraimint passé là-bos innui ?

17:02:41 (imploïé del Pan Am) – Ils ont mis eune bombe dins ch' terminal, monsieu. Exactement à l’indroét où il y o chés comptoirs d’inregistremint.

17:02:46 (commindant) – Eh bin ! On leu o demindé si on pouvoait foaire eune attinte in vol pi ils n’ont pos voulu. Vos savez qu’ils nos ont demindé d’atterrir ichi.

**Maintnant,** **chele tour s’adresse ach 747 ed KLM**.

17:02:50 (tour d'Tenerife ach 747 ed KLM) – KLM 4805… Heu combien ed taxiway avez-vos passé ?

17:02:55 (KLM 4805) – Ej pinse eq nos venons d'passer Charlie 4 (chele quatième bretelle) maintnant.

17:02:59 (tour d'Tenerife) – OK, quind vos arriverez à chele fin del piste, foaites demi-tour pi rappelez-mi quind vos serez prét pour chele *clearance*.

**Chés deus avions continuent ed remonter chele piste. Moais ech 747 del Pan Am est perdu dins ch' brouillèrd. Il est très difichile ed distinguer chéss bretelles ed sortie. Chele tour o chepindant confirmé eq ch' 747 devra sortir del piste à chele troésième bretelle**

17:03:48 (tour d'Tenerife) – Euh. 1736, rappelez-mi in quittant chele piste.

17:04:59 (tour d'Tenerife) – KLM 4805 pi Pan Am 1736, pour vote informacion, ch' balisage lumineus ach chintre del piste est hors serviche.

17:05:45 (copilote à chele tour) – KLM euh… 4805… On est prét au décollage pi on attind note clearance.

17:05:53 (tour d'Tenerife) – KLM 4805, vos ète autorisé vers chele balise Papa. Montez vers ch' niviau 90 pi maintenez. Virage à droéte après ch' décollage pi procédez ach cap 040 dousqu'o l’intercepcion dech radial 325 dech VOR ed Las Palmas.

17:06:09 (copilote KLM) – reçu, KLM 4805, nos sonmes autorisés vers Papa ach niviau 90, virage à droéte après ch' décollage dousqu'o intercepter ech radial 325 dech VOR ed Las Palmas. Et pi nos sonmes maintnant…

**L’avion** **o reçu chele ''clearance'', moais cela n'signifie pos qu’il o l’autorisacion ed décoller. Malgré tout, ch' commindant ed bord, très pressé ed repartir, comminche à mette chés gaz. Il o tout simplemint oublié qu’un aute avion étoait incore dseur chele piste.**

17:06:13 (commindant) – On y vo !

17:06:19 (tour d'Tenerife) – OK

**Moais ach meume momint, ch' pilote del Pan Am parle dseur chele fréquince.**

17:06:09 (copilote Pan Am) – Non… eh…

17:06:20 (tour d'Tenerife) – Attindez pour ch' décollage. Ej vos rapelle.

17:06:20 (copilote Pan Am) – Eh… Nos sonmes incore dseur chele piste in train ed remonter, Clipper 1736

**Moais chés deus derniers intervenants ont parlé in meume timps dseur chele fréquince. Du coup, chés deus messages s'transformétte in un long sifflemint. Ech 747 ed KLM prind del vitesse. 1 500 mètes devant li, ch' 747 del Pan Am est tojors dseur chele piste.**

17:06:25 (tour d'Tenerife ach 747 ed Pan Am) – Roger Papa Alpha 1736, rapelez quind chele piste sra libérée

17:06:29 (copilote Pan Am) – Reçu, on rappellera eune foés chele piste libérée

17:06:30 (tour de Tenerife) – Merchi

**Ech commindant ed bord dech 747 ed KLM n'réagit pos. Peut-ète o-t-il compris eq ch' 747 del Pan Am venoait ed dégager chele piste.**

17:06:32 (ingénieu ed vol KLM) – Est-che eq ch’est dégagé devant ?

17:06:34 (commandant KLM) – Qu’est-che eq tu dis ?

17:06:35 (ingénieu ed vol KLM) – Est-che qu’il o bin dégagé ch' Pan Am ?

17:06:36 (commindant KLM très agacé) – Oh oui !

17:06:41 (commindant Pan Am) – (cris) Ech voilà… regardez-le… Che… che fiu ed pute arrive.

17:06:41 (copilote Pan Am) – (cris)

**L’équipage del Pan Am met plein gaz pour dégager ch' pus rapidemint possibe dseur chele taxiway. Moais ch’est trop tard. À cet instant, ech commindant dech 747 nirlindé aperçoét ch' 747 améritchain in travers del piste.**

17:06:47 (commindant KLM) – Oh merde

17:06:50 N736PA (Pan Am 1736) – bruit del collision

## Survivants

* Vol KLM Royal Dutch Airlines 4805 : aucun survivant parmi chés 248 passagers pi l'équipage. Robina van Lanschot, qui étoait inscrite dseur ch' vol, avoait décidé ed rester à Tenerife ach liu d'reprinde l'avion, che qui li sauva chele vie.
* Vol Pan American World Airways 1736 : ech pilote, ch' copilote, ch' mécanicien, 4 hôtesses (Dorothy Kelly, Carla Johnson, Joan Jackson pi Suzanne Donovan) et pi 54 passagers ont survécu.

## Autes accidints à Los Rodeos
Bin eq l'accidint dech 27 d'marche 1977 soét ch' pus connu, l'éroport d'Los Rodeos o connu deus autes accidints maïeurs impliquant un nombe important ed victimes :

* vol Spantax 275 in 1972 : 155 morts ;
* vol Dan-Air 1008 in 1980 : 146 morts.